Document ID: /fineweb-2-swissfilter-quality_10-filterrobots/filtered/02690.jsonl.gz/4

Proiecte
Proiecte
Casa românilor din Elveția a susținut și susține următoarele proiecte
La un pahar de vorbă - Lansată în Zürich în septembrie 2012, seria de întâlniri informale după muncă ale celor care au chef de vorbă, doresc să cunoască alți români pentru a-și extinde rețeaua de colaboratori sau pentru a-și face noi prieteni a adunat în primele cincisprezece luni peste 300 de participanți care au abordat teme diverse: domeniul de activitate și studii, cum au învățat germana, orașul natal, ce pot face pentru România. Pe lângă întâlnirile lunare din Zürich, începând cu anul 2015 au loc întâlniri lunare la Basel, Berna și Lausanne. Concept de Mădălina Magnusson.
Proiectul este în derulare.
Ghidul noului venit în Elveția: ca nou venit(ă) în Elveția, multe lucruri sunt diferite; prin acest proiect intenționăm să descriem primii pași într-o societate străină și informații de ordin general (climă, transport, financiare, rezidență, sănătate, muncă, etc), într-un format compact, online și tipărit.
Echipa proiectului este formată din Adi Moraru, Iulia Porneală, Adela-Diana Almași și Carmen Militaru.
Proiectul este în derulare.
De vorbă despre parenting în Zürich este un program dedicat părinţilor şi copiilor români din Elveţia germanofonă, care își propune să ofere un cadru de suport celor ce doresc să împărtășească idei, sfaturi și/sau experiențe legate de provocările părinților români în Elveția.
Proiectul dedicat celor foarte mici a avut ca scop facilitarea şi organizarea unor întâlniri bilunare într-un cadru educaţional supravegheat, unde cei mici au putut dezvolta uşor abilităţi de socializare şi comunicare în limba română.
Clubul de limba română pentru cei mici s-a bucurat de susţinerea Adrianei Niculescu (prin oferirea spaţiului necesar) şi a Ioanei Chindriş, prin organizarea şi susţinerea programului pentru cei mici.
Iniţiatoarelor din Zurich, Mădălina Magnusson şi Ruxi Balea, li s-a alăturat Andreea Hossman care coordonează în prezent din Berna activitatea online a grupului de discuții de pe Facebook.
Organizatoare: Nadia Rusu.
Detalii despre program, proiect, părinţii iniţiatori şi cei care sprijină iniţiativa din Zurich găsiţi pe pagina De vorbă despre parenting in Zurich.
Proiectul a fost reluat în aprilie 2016, după câteva luni de pauză. În prezent este în derulare.
Întâlnirea românilor din IT este o serie de întâlniri de principiu lunare, organizate în Zürich, adresate IT-iștilor români din zona economică Zürich, dar nu numai.
Organizatori: Sorin Costea și Marius Bărbulescu.
Proiectul este în derulare.
Întâlnirile lunare ale românilor din Geneva sunt întâlniri lunare, organizate în prima marți a lunii; în derulare.
Organizatori: Andrei Dumitru, Dan Coriiu și Costin Neagoe.
Proiectul este în derulare.
Asociaţiile româneşti A/RO, AREI, LSRS Elveţia, ROSG şi portalul Casa Românilor din Elveţia s-au alăturat acţiunii iniţiată de comunitatea online „La Blouse Roumaine” intitulată: "Îmbracă planeta în ia românească", derulată cu ocazia Zilei Universale a Iei.
În organizare din partea Casei românilor din Elveția: Giorgia Seeholzer și Adela Corjin.
Campania umanitară "Ajutaţi bebeluşii abandonaţi" (octombrie 2012 - februarie 2013), derulată de patru mămici din Elveţia (Oana Ilie, Anca de Blasi, Ana Schollenberger şi Elena Bühler), a avut ca scop ajutorarea bebeluşilor abandonaţi din Bucureşti şi împrejurimi, cu sprijinul Asociaţiei umanitare "Ador Copiii" din România.
Suma finală (aproape 3000 de franci) a fost împărţită către două destinaţii, conform raportului final.
Reabilitarea instalaţiei de încălzire a Grădiniţei din Teremia Mare, aprilie - august 2012 iniţiat de Dr. Manfred Beleut, echipa alcătuită din Manfred Beleut, Cristofor Iosub, Simona Lang şi Cosmin Păun îşi propunea să convingă comunitatea română din Elveţia să contribuie financiar pentru reabilitarea instalaţiei termice din comuna Teremia Mare (judeţul Timiş), unde grădiniţa era grav neglijată de autorităţile locale, aflate de mult într-un conflict politic.
Proiectul a fost finalizat cu succes.
Campania de imagine "Elveţia votează şi pentru noi", noiembrie 2008 - februarie 2009
În luna februarie 2009 a avut loc Referendumul pentru extinderea dreptului de liberă circulaţie la România şi Bulgaria.
În perspectiva acestui referendum care privea direct românii din Elveţia, Casa românilor din Elveţia a iniţiat o campanie de imagine online pentru a informa despre acest referendum şi a îmbunătăţi imaginea românilor din Elveţia.
Am iniţiat şi adunat semnături pentru o scrisoare deschisă ce protesta împotriva afişelor defăimătoare ale SVP/UDC la adresa românilor şi bulgarilor. Scrisoarea, semnată de câteva mii de persoane, a fost înmânată consilierului federal Micheline Calmy-Rey, cu prilejul conferinţei organizate miercuri, 14 ianuarie 2009, la Cazinoul Montbenon din Lausanne.
Toată activitatea campaniei poate fi urmărită începând de aici.
Campania "Mergi la vot!" 2004
Scopul acestei campanii online a fost de a mobiliza românii din străinătate să meargă la alegerile parlamentare şi prezidenţiale româneşti de la sfârşitul anului 2004.
A fost prima acţiune coordonată a site-urilor diasporei româneşti, cu o participare impresionantă ca număr de site-uri şi ca audienţă globală.
Amănunte pe pagina principală a campaniei.
Proiectul "Politica în Elveţia" (demarat în anul 2014) intenționează să vă informeze, prin materiale publicate în mod regulat, despre sistemul politic elveţian şi despre diversele iniţiative politice care afectează, într-un fel sau altul, pe românii din Elveţia și să articuleze o poziţie politică a românilor din Elveţia. A fost inițiat de Giorgia Seeholzer.
Organizatoare: Lidia Piaget.
Proiectul este în așteptare, suntem în căutarea unui nou coordonator.
Proiectul "O oră pentru democrație" (demarat la începutul anului 2015) este primul proiect de educație din România inspirat de modelul democrației participative elvețiene. Are ca scop formarea și dezvoltarea competențelor social-civice necesare generațiilor actuale de tineri, în vederea participării active la viața comunității, contribuind la apărarea valorilor și principiilor libertății, a pluralismului, a drepturilor omului și a statului de drept.
Proiectul este în derulare.